Diari Oficial de la Generalitat Valenciana


Sumari del DOGV 3767, del 08-06-2000 (2000/4625)

RESOLUCIÓ de 31 de maig de 2000, de la direcció general de l'Institut Valencià de la Joventut (IVAJ), per la qual es convoquen places a les residències juvenils de la Generalitat Valenciana per al curs 2000/2001.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3767

Data del DOGV
:   08-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/4625


Data del document
:   31-05-2000

Organisme emissor
:   Institut Valencià de la Joventut

Tipus de document
:   Resolució

Descriptors 

:   * estudiant
    * ajuda pública
    * jove

RESOLUCIÓ de 31 de maig de 2000, de la direcció general de l'Institut Valencià de la Joventut (IVAJ), per la qual es convoquen places a les residències juvenils de la Generalitat Valenciana per al curs 2000/2001. [2000/X4625]
  
L'article 8 de l'Ordre de 25 de juliol de 1991, de la Conselleria de Cultura, Educació i Ciència, per la qual s'estableixen les normes reguladores del funcionament de les residències juvenils de la Generalitat Valenciana, assenyala que cada any es realitzarà la convocatòria d'adjudicació de places per a les residències juvenils, i la disposició final segona faculta el titular de la Direcció general de l'IVAJ per a desplegar-la.
  
Per tant, aquesta direcció general, en ús de les competències que li atribueix l'article 7 de la Llei 4/1989, de la Generalitat Valenciana, sobre l'Institut Valencià de la Joventut en la redacció donada per la Llei 9/1999 de Mesures Fiscals de Gestió Administrativa i Financera i d'Organització de la Generalitat Valenciana, resol:
  
Convocar, per al curs acadèmic 2000/2001, places de residents per a joves estudiants a les residències juvenils de l'Institut Valencià de la Joventut de la Generalitat Valenciana i aprovar les bases que han de regir la convocatòria que s'inclouen com a annex I a aquesta resolució.
  
Així mateix s'aproven els criteris de valoració de les sol·licituds (annex II) i els models normalitzats corresponents per a persones majors d'edat (annex III) i per a menors (annex IV).
  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, d'acord amb el que estableix l'article 10.1 a) de la Llei 29/1998, Reguladora de la Jurisdicció Contenciosa Administrativa.
  
Potestativament podrà interposar-se recurs de reposició, davant de la Direcció General de l'IVAJ, en el termini d'un mes comptador a partir de l'endemà de la publicació susdita, segons el que preveuen els articles 107 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 31 de maig de 2000.- El director general de l'Institut Valencià de la Joventut: Carlos Mazón Guixot.
  
Annex I
  
Bases
  
Primera. Objecte de la convocatòria
  
Es convoquen places de residents per a joves estudiants a les residències juvenils de l'Institut Valencià de la Joventut de la Generalitat Valenciana per al curs acadèmic 2000/2001 d'acord amb les condicions següents:
  
A l'efecte d'aquesta convocatòria, per als estudis universitaris es considerarà curs acadèmic des d'octubre a juny (ambdós inclosos) i, per als estudis no universitaris, hom s'adaptarà a allò que en el seu moment fixe com a període lectiu la resolució anual de la Direcció de Centres Docents de la Conselleria de Cultura, Educació i Ciència.
  
Les residències juvenils El Maestrat i Sant Crist del Mar romandran tancades, a l'efecte de servei de residència, els caps de setmana des de la nit de divendres fins a diumenge (no s'hi facilitarà el sopar de divendres ni el de diumenge), i durant les vacances escolars de Nadal i de Setmana Santa. En ambdues, els residents podran incorporar-s'hi la nit de diumenge.
  
La residència juvenil La Florida romandrà tancada, a l'efecte de servei de residència, durant les vacances escolars de Nadal i de Setmana Santa.
  
Les residències acolliran estudiants dels nivells educatius següents:
  
- Residència Juvenil El Maestrat, de Castelló: estudiants universitaris i no universitaris
  
- Residència Universitària La Florida, d'Alacant: estudiants universitaris
  
- Residència Juvenil Sant Crist del Mar, de Benicarló: estudiants no universitaris
  
El nombre de places i la seua distribució per residències estarà en funció de les vacants que s'hi produïsquen per al curs 2000/2001. D'acord amb l'article 8 de l'Ordre de 25 de juliol de 1991, de la Conselleria de Cultura, Educació i Ciència, mitjançant resolució de la Direcció General de l'IVAJ es publicarà en el Diari Oficial de la Generalitat Valenciana, abans de la resolució de la convocatòria, el nombre i la distribució de les places vacants.
  
Segona. Requisits de les persones sol·licitants
  
Les persones que sol·liciten una plaça en alguna de les residències juvenils objecte d'aquesta convocatòria hauran de residir en una localitat que estiga a més de 20 quilòmetres de l'emplaçament de les residències en la qual no hi haja oferta pública del curs, del nivell o del grau que ha de cursar l'alumne i, per tant, no puga cursar estudis en un centre pròxim al seu domicili.
  
En el cas que resulten inicialment adjudicataris d'una plaça, hauran d'acreditar estar matriculats o haver-ne fet la sol·licitud en un centre d'estudis oficial o reconegut. En tot cas la matrícula efectiva s'haurà d'acreditar en començar el curs.
  
Tercera. Selecció dels aspirants
  
En primer lloc tindran prioritat els joves sol·licitants residents a la Comunitat Valenciana i, en segon lloc i en aquelles residències en què s'admeten estudiants universitaris i no universitaris tindran prioritat els estudiants universitaris.
  
Si, en alguna residència, el nombre de sol·licitants excedeix el nombre de les places oferides, se'n farà una selecció d'acord amb la valoració socioeconòmica i acadèmica que preveu l'annex II.
  
En cas d'empat en la puntuació total, prevaldrà, per tal de desempatar i per aquest ordre, la puntuació dels factors següents: dificultats d'escolarització, condició d'orfandat absoluta, tindre germans a la residència sol·licitada, la renda anual i la valoració acadèmica. Si l'empat continua, es resoldrà mitjançant un sorteig efectuat per la Comissió Seleccionadora.
  
Per a aquesta convocatòria es considerarà renda familiar anual disponible la suma de les bases liquidables regulars de la declaració de l'IRPF presentada l'any 2000, corresponent a l'exercici fiscal de 1999, de tots els membres de la unitat familiar, més els ingressos exempts de l'Impost, dels quals es computarà l'import íntegre.
  
Es considerarà unitat familiar la que defineix l'article 68 de la Llei 40/1998, de l'Impost sobre la Renda de les Persones Físiques.
  
La Comissió Seleccionadora confeccionarà, d'acord amb els criteris exposats, una relació prioritzada, ordenada per a cada residència, de les persones sol·licitants, esmentant-hi expressament les que resulten adjudicatàries en funció de les vacants. Els sol·licitants que no hagen obtingut plaça conformaran una llista d'espera.
  
La plaça que s'obtinga s'estendrà a tot el cicle d'estudis a què corresponga el curs sol·licitat, sempre que s'hi mantinguen els requisits establits en la base anterior. S'entendrà que formen un cicle únic els estudis universitaris, el Batxillerat, els cicles formatius de grau mitjà, els cicles formatius de grau superior, i també els estudis equivalents, d'acord amb la Llei d'Ordenació General del Sistema Educatiu.
  
La persona admesa es comprometrà a respectar les normes reguladores de les residències juvenils i el reglament de règim intern de la seua residència, i a romandre a la residència durant tot el període del curs, d'octubre a juny, ambdós inclosos, llevat de força major suficientment justificada.
  
Per causes justificades i després de fer-ne prèviament comunicació als residents amb una antelació mínima d'un mes, l'IVAJ podrà suspendre el servei de residència per un temps determinat i mentre duren les circumstàncies que provocaren la suspensió del servei.
  
Quarta. Procediment
  
1. Els models de sol·licituds es facilitaran als serveis centrals de l'IVAJ a València, a les unitats territorials de l'IVAJ d'Alacant i de Castelló de la Plana, i a les mateixes residències juvenils.
  
2. Les sol·licituds i la documentació s'adreçaran als registres de l'Institut Valencià de la Joventut (c/ de l'Hospital, 11, 46214 València; c/ dels Orfebres Santalínea, 2, 12855 Castelló de la Plana, i c/ de Sant Cristòfol, 8 i 10, 03312 Alacant), directament o per qualsevol de les formes que preveu l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. El termini de presentació de les sol·licituds finalitzarà el dia 14 de juliol d'enguany.
  
4. La instrucció del procediment la realitzarà el Servei de participació Juvenil.
  
Cinquena. Documentació
  
1. La justificació de les situacions o circumstàncies al·legades a l'efecte de barem s'acreditarà amb la presentació, juntament amb la instància, de la documentació següent:
  
a) El domicili es justificarà mitjançant una fotocòpia del DNI del pare/mare, tutor/a o de l'alumne mateix. Si la localitat del domicili que consta en el DNI no correspon a la del domicili real de la família, s'hi haurà d'adjuntar, a més a més, el certificat municipal d'empadronament.
  
b) La renda anual disponible de la unitat familiar es justificarà mitjançant una fotocòpia de la totalitat de les pàgines (incloent-hi el full d'ingrés o devolució) de la declaració o declaracions de la renda dels membres, presentades l'any 2000, corresponents a l'exercici 1999 i degudament segellades per l'entitat en què es presentaren. Si els cònjuges no realitzen la declaració conjunta i algun d'ells no està obligat legalment a efectuar la declaració de la renda, s'hi haurà de presentar, a més a més, un certificat de la delegació o administració del Ministeri d'Economia i Hisenda que acredite aquest fet. Quan els membres de la unitat familiar no estiguen obligats a presentar la declaració de renda o si es tracta d'ingressos exempts d'impostos, els ingressos s'hauran d'acreditar mitjançant les certificacions que expedisca l'empresa o l'organisme corresponent (INEM, delegació d'Hisenda, INSS...)
  
c) El nombre de membres de la unitat familiar es justificarà mitjançant fotocòpia del llibre de família.
  
d) L'existència, si s'escau, de germans matriculats en la residència serà certificada pel director/a.
  
e) Els criteris complementaris, si s'esqueia (discapacitats, família nombrosa, etc.) s'acreditaran per mitjà de fotocòpies confrontades de les certificacions o documents corresponents.
  
2. Rebudes les sol·licituds, se'n farà l'estudi i el de la documentació que haja d'acompanyar-les. Si la sol·licitud no reuneix els requisits necessaris que assenyala l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no va acompanyada de la documentació exigible d'acord amb aquesta resolució, es requerirà la persona interessada perquè en el termini de 10 dies n'esmene la manca o acompanye els documents preceptius, amb la indicació que, si no ho fera així, es considerarà que ha desistit de la seua petició, després de la resolució que es farà prèviament.
  
Sisena. Comissió Seleccionadora
  
1. El director general de l'IVAJ nomenarà, d'entre el personal al servei del Govern Valencià adscrit a l'IVAJ, sis persones que constituiran la Comissió Seleccionadora. Aquesta Comissió ajustarà el seu funcionament a allò que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La resolució que determine la composició nominal de la Comissió es publicarà en el Diari Oficial de la Generalitat Valenciana.
  
2. La Comissió elevarà a la Direcció General de l'IVAJ la relació nominal de persones excloses de la convocatòria, tot indicant-ne la causa d'exclusió, i la relació nominal de sol·licitants ordenada d'acord amb els criteris establits i el barem que recull l'annex II, tot expressant la puntuació total obtinguda.
  
Setena. Resolució de la convocatòria
  
El director general de l'Institut Valencià de la Joventut resoldrà, d'acord amb la proposta de la Comissió Seleccionadora, sobre les sol·licituds que s'hagueren acollit a aquesta convocatòria.
  
La resolució d'adjudicació es notificarà a les persones interessades i es farà pública en els serveis centrals i les unitats territorials de l'IVAJ, i també en les residències adscrites a l'IVAJ.
  
Si transcorreguera un termini de sis mesos sense que hi haguera recaigut resolució expressa, les sol·licituds s'entendrien desestimades.
  
La falsedat de dades o la falsificació dels documents presentats tindrà com a conseqüència la pèrdua dels drets de la persona sol·licitant, independentment d'altres accions legals que s'hi puguen emprendre.
  
Vuitena. Obligacions dels beneficiaris
  
1. Quota
  
Les persones seleccionades hauran d'abonar la quantitat anual de 268.380 PTA per a les residències Sant Crist del Mar, Mare de Déu del Lledó i El Maestrat, i la quantitat de 471.375 PTA per a la residència universitària La Florida.
  
El preu podrà fraccionar-se amb pagaments mensuals o trimestrals que s'hauran de liquidar dins dels 5 primers dies del mes o del trimestre en qüestió.
  
Davant de la falta de pagament s'iniciarà el procediment coercitiu adient.
  
2. Declaració
  
Durant el mes de maig de cada any, les persones beneficiàries presentaran a la direcció de la residència una declaració responsable del fet que no s'ha modificat cap dels requisits exigits per a participar en la convocatòria.
  
3. Documentació
  
Els sol·licitants admesos que siguen de nou ingrés hauran de presentar, en el moment de la seua incorporació, la documentació següent:
  
- Quatre fotografies carnet
  
- Certificat mèdic
  
- Fotocòpia de la cartilla de la Seguretat Social o de qualsevol altre document que justifique la cobertura mèdica i sanitària.
  
Annex II
  
A. Valoració socioeconòmica
  
1. Dificultats d'escolarització per raó de la distància entre la localitat de residència de l'alumnat i la ubicació del centre escolar més pròxim on puga cursar els estudis sol·licitats:
  
Més de 50 km 10 punts
  
Més de 40 i fins 50 km 9 punts
  
Més de 35 i fins 40 km 8 punts
  
Més de 30 i fins 35 km 7 punts
  
Més de 25 i fins 30 km 6 punts
  
Més de 20 i fins 25 km 5 punts
  
2. Renda anual de la unitat familiar (per membre computable):
  
Fins a 450.000 PTA 10 punts
  
De 450.001 a 500.000 PTA 9 punts
  
De 500.001 a 550.000 PTA 8 punts
  
De 550.001 a 600.000 PTA 7 punts
  
De 600.001 a 650.000 PTA 6 punts
  
De 650.001 a 700.000 PTA 5 punts
  
De 700.001 a 750.000 PTA 4 punts
  
Més de 750.000 PTA 3 punts
  
3. Existència de germans matriculats a la residència:
  
a) Primer germà matricula 2 punts
  
b) Segon germà matriculat. 1 punt
  
4. Criteris complementaris:
  
a) Condició d'orfandat absoluta. 4 punts
  
b) Família monoparental 3 punts
  
c) Situació de família nombrosa. 2 punts
  
d) Situació de desocupació o
  
atur laboral de tots els membres de la
  
unitat familiar, sense subsidi
  
ni prestació 5 punts
  
B. Valoració acadèmica
  
La valoració acadèmica dels aspirants es farà de la manera següent: s'obtindrà, numèricament, la nota mitjana de les assignatures corresponents al curs immediatament anterior al que es sol·licita i s'aplicarà un coeficient reductor del 0,8 per a les assignatures qualificades en segones convocatòries.
  
A l'efecte del còmput de la nota mitjana, se'n farà la transformació numèrica d'acord amb la taula d'equivalències següent:
  
No presentat o
  
anul·lació de convocatòria 0 punts
  
Insuficient o suspés 2 punts
  
Suficient o aprovat 5 punts
  
Bé 6 punts
  
Notable 8 punts
  
Excel·lent 10 punts
  
Les qualificacions expressades quantitativament es computaran d'acord amb la taula d'equivalències següent:
  
Qualificació de fins a un 4,9 2 punts
  
Qualificació de fins a un 5,9 5 punts
  
Qualificació de fins a un 6,9 6 punts
  
Qualificació de fins a un 8,9 8 punts